Тэтэрстан Республикэм и Къэрал Советым и лIыкIуэхэр Налшык щохьэщIэ
Iуэху и пщэ дэлъу Налшык къэкIуащ Тэтэрстан Республикэм и Къэрал Советым и делегацэу абы и УнафэщI Мухаметшин Фарид зи пашэр. ХьэщIэхэр аэропортым къыщрагъэблэгъащ КъБР-м и Парламентым и УнафэщI Егоровэ Татьянэ, вице-спикерхэу АфэщIагъуэ Михаилрэ Жанатаев Сэлимрэ, къулыкъушхуэ зезыхьэ нэгъуэщI цIыхухэм.
Егоровэ Татьянэ къэкIуахэм гуапэу яIущIащ икIи къыхигъэщащ республикитIым яку зэкъуэш зэхущытыкIэ дахэхэр зэрыдэлъыр. «Сэ сыщогуфIыкI Къэбэрдей-Балъкъэрым и щIыналъэм фыкъызэрыкIуам. Ар аргуэру щыхьэт тохъуэ ди республикэхэм пщIэшхуэ зэрызэхуащIым», — пищащ абы.
Езым и лъэныкъуэкIэ Мухаметшин Фарид фIыщIэ къахуищIащ гуфIэгъуэ Iуэхухэм хэтыну къызэрырагъэблэгъам къыхэкIыу. «Дэ фIыщIэ фхудощI дыкъызэревгъэблэгъам икIи ипэжыпIэкIэ ину, гуфIэгъуэшхуэу щыт фи махуэшхуэм дыхэтыну Iэмал къызэрыдэфтам папщIэ. Ди гуапэщ фытлъагъуну икIи ди лэжьэгъухэм, ныбжьэгъухэм депсэлъэну. Къэбэрдей-Балъкъэрым и цIыхубэм дохъуэхъу мыхьэнэшхуэ дыдэ зиIэ и гуфIэгъуэмкIэ икIи дыщогугъ дяпэкIи дызэдэлэжьэну», — жиIащ абы.
Тэтэрстан Республикэм и Къэрал Советым и делегацэр хэтащ Къэбэрдей-Балъкъэрымрэ Урысеймрэ я лъэпкъхэр зэрызэгухьэрэ илъэс 460-рэ зэрырикъур гъэлъэпIэным егъэщIылIа Iуэхухэм.
Апхуэдэу хьэщIэхэр Къэбэрдей-Балъкъэрым и Парламентым щыIащ икIи абы щызэIущIащ республикитIым я депутатхэр. Абы къыдэкIуэу я мурадщ я зэдэлэжьэныгъэм дяпэкIи зэрызиу-жьынум хуэгъэза унэтIыныгъэхэм щытепсэлъыхьын папщIэ КъБР-м и Парламентым и комитетхэм щхьэхуэ-щхьэхуэу щызэхуэзэну.
Фигу къэдгъэкIыжынщи, 2017 гъэм мэкъуауэгъуэм и 6-м Iэ традзащ Къэбэрдей-Балъкъэр Республикэм и Парламентымрэ Тэтэрстан Республикэм и Къэрал Советымрэ я зэдэлэжьэны-гъэм теухуа зэгурыIуэныгъэм. Ар хуэгъэзащ парламент зэпыщIэныгъэхэм зегъэубгъуным, хабзэгъэув лэжьыгъэм и IэнатIэм щахузэфIэкIахэмкIэ зэхъуэжэным икIи щIэгъэкъуэн хуохъу республикитIым къадекIуэкI зэныбжьэгъугъэ, зызэхэщIыкIыныгъэ зэхущытыкIэхэр нэхъри гъэбыдэным, республикитIым я цIыхухэр бзэ, егъэджэныгъэ, лъэпкъ-щэнхабзэ IэнатIэхэм зыхуей-зыхуэфIхэр щызэтеухуэным.
КъБР-м и Парламентым и
пресс-IуэхущIапIэ.
